SK Úradný vestník Európskej únie C 387/22

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 387/09

Týmto uverejnením sa poskytuje právo vzniesť námietky proti žiadosti o zmenu a doplnenie podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

ŽIADOSŤ O ZMENU A DOPLNENIE V SÚLADE S ČLÁNKOM 9

„CABALLA DE ANDALUCÍA“

ES č.: ES-PGI-0105-0935-09.01.2012

CHZO ( X ) CHOP ( )

1. Položka v špecifikácii výrobku, ktorej sa zmena a doplnenie týka:

—  Názov výrobku — ☒ Opis výrobku — ☒ Zemepisná oblasť — ☒ Dôkaz o pôvode — ☒ Spôsob výroby —  Spojenie — ☒ Označovanie — ☒ Vnútroštátne požiadavky — ☒ Iné Overovanie dodržiavania špecifikácie

2. Druh zmeny a doplnenia (zmien a doplnení):

— ☒ Zmena a doplnenie jednotného dokumentu alebo zhrnutia —  Zmena a doplnenie špecifikácie zapísaného CHOP alebo CHZO, ku ktorému nebol uverejnený jednotný dokument ani zhrnutie —  Zmena a doplnenie špecifikácie, ktorá nevyžaduje zmenu a doplnenie uverejneného jednotného dokumentu [článok 9 ods. 3 nariadenia (ES) č. 510/2006] —  Dočasná zmena a doplnenie špecifikácie vyplývajúca z uloženia záväzných hygienických alebo rastlinolekárskych opatrení zo strany verejných orgánov [článok 9 ods. 4 nariadenia (ES) č. 510/2006]

3. Zmena a doplnenie (zmeny a doplnenia):

3.1. Zmena a doplnenie bodu B) špecifikácie Opis výrobku s cieľom zaradiť druh Scomber colias medzi suroviny a povoliť ako nálev slanú vodu s obsahom soli nižším ako 1 %:

Medzi suroviny produktu, na ktorý sa vzťahuje chránené zemepisné označenie „Caballa de Andalucía“, sa na základe nových vedeckých poznatkov navrhuje zaradiť druh Scomber colias, ktorý niektorí odborníci a taxonómovia klasifikovali ako druh, ktorý je odlišný od druhu Scomber japonicus, čo dosvedčuje vedecký článok Phylogenetic defferentiation between Atlantic Scomber colias and Pacific Scomber japonicus based on nuclear DNA sequences autorov: Carlos Infante, Enrique Blanco, Eugenia Zausti, Aniela Crespo a Manuel Manchado. Článok vyšiel v roku 2007 v revue Genetica zväzok 130, číslo 1, 1-8 DOI: 10.1007/s10709-006-0014-5.

3.2. V klasickej taxonómii sa rozlišujú tri druhy rodu Scomber: S. Scombrus, S. australiacus a Scomber japonicus. Tento objav založený na vývoji vedeckých poznatkov viedol k pomenovaniu druhu rodu Scomber, ktorý sa ako migrujúci druh zvyčajne vyskytuje v Atlantickom oceáne a nazýva sa Scomber colias, zatiaľ čo druh vyskytujúci sa typicky v Tichom a Indickom oceáne si ponechal označenie Scomber japonicus. Pre výrobu konzervy môžu byť použité oba rody:

V prípade konzerv „Caballa de Andalucía“ s makrelou vo vlastnej šťave sa navrhuje schváliť používanie nálevu zo slanej vody s obsahom soli menej ako 1 %.

Základnou surovinou pre výrobu týchto konzerv sú takisto ryby druhu Scomber japonicus a Scomber colias. Výroba prebieha rovnako bez použitia priemyselných výrobných postupov ako v prípade konzerv s olejom, vďaka čomu sa nemenia vlastnosti výrobku. Jediným rozdielom je nálev, ktorým je slaná voda, pochádzajúca z vody, v ktorej sa makrely varili, s obsahom soli menej ako 1 %.

3.3. Zmena a doplnenie bodu C) v špecifikácii: Zemepisná oblasť, do ktorého sa vkladá názov obce Chiclana de la Frontera:

V zhrnutí a špecifikácii bola opravená chyba týkajúca sa názvu obce Chiclana de la Frontera v provincii Cádiz. Táto obec bola uvedená v dokumentácii, ktorá bola predložená Komisii 29. júna 2004, ale v dôsledku ľudského faktora nebola zahrnutá v posledných dokumentoch určených na publikáciu.

3.4. Zmena a doplnenie znenia bodu D) Skutočnosti dokazujúce, že produkt pochádza z uvedenej oblasti:

Znenie tohto bodu sa mení v dôsledku zmeny kontrolného orgánu s cieľom zahrnúť znenie, ktoré by špecifikovalo uskutočňované kontroly bez toho, aby bol výslovne uvedený orgán, ktorý kontrolu vykonáva, z dôvodu jeho možnej zmeny.

3.5. Zmena a doplnenie znenia bodu E) Opis metódy výroby produktu s cieľom zohľadniť použitie slanej vody ako nálevu v balení a použité formy balenia:

Znenie bodu Balenie sa mení takto:

„Makrely musia byť vo forme vykostených filiet zbavených kože, zaliate olejom alebo slanou vodou, vo valcovitých alebo obdĺžnikových kovových obaloch alebo v sklenených pohároch.“

3.6. Zmena a doplnenie bodu G) Overenie splnenia špecifikácie:

V záujme prispôsobenia znenia tohto bodu informáciám, ktoré boli predložené Európskej komisii v rámci oficiálneho systému kontroly akosti výrobkov Andalúzie, ktorý je súčasťou viacročného plánu kontrol, sa uvádza webová adresa Rady pre poľnohospodárstvo, rybolov a životné prostredie vlády autonómnej oblasti Andalúzia (Consejería de Agricultura, Pesca y Medio Ambiente de la Junta de Andalucía), kde je možné nájsť údaje o orgánoch poverených overovaním plnenie špecifikácie.

3.7. Zmena a doplnenie bodu H) špecifikácie označovanie:

Znenie tohto bodu sa mení a dopĺňa s cieľom zahrnúť toto logo výrobku „Caballa de Andalucía“.

„Na etiketách každého podniku, ktorý uvádza na trh konzervy s makrelami s chráneným zemepisným označením ‚Caballa de Andalucía‘, musí byť okrem všeobecných údajov stanovených platnými právnymi predpismi zreteľne uvedené označenie ‚Indicación Geográfica Protegida‘, logo Spoločenstva a názov ‚Caballa de Andalucía‘ Všetky typy spotrebných balení, v ktorých sa makrela s chráneným označením uvádza na trh, musia mať číslovanú etiketu, ktorú vydala regulačná rada a ktorá sa na balenie umiestni priamo v podniku, a to spôsobom, ktorý znemožňuje jej opakované použitie.“

3.8. Zmena a doplnenie bodu I) Právne požiadavky:

Právne predpisy uvedené v špecifikácii boli uvedené v súlade s platnou legislatívou.

JEDNOTNÝ DOKUMENT

NARIADENIE RADY (ES) č. 510/2006

„CABALLA DE ANDALUCÍA“

ES č.: ES-PGI-0105-0935-09.01.2012

CHZO ( X ) CHOP ( )

1. Názov:

„Caballa de Andalucía“

2. Členský štát alebo tretia krajina:

Španielsko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.7. Čerstvé ryby, mäkkýše, kôrovce a výrobky z nich

3.2. Opis výrobku, na ktorý sa vzťahuje názov uvedený v bode 1:

Konzervované filety makrely vo vlastnej šťave alebo v oleji vyrobené bez použitia priemyselných postupov.

Ide o konzervy najvyššej kvality bielosivej farby s kompaktnou, jemnou a šťavnatou textúrou, príjemnou vôňou a chuťou, ktorá je veľmi typická pre ryby s tmavým mäsom.

Konzervované filety makrely existujú v troch variantoch v závislosti od použitého nálevu, ktorým môže byť olivový olej, slnečnicový olej alebo voda, v ktorej sa makrela varila. Filety sa balia do obdĺžnikových alebo valcovitých plechových konzerv a sklenených pohárov.

3.3. Suroviny (len pri spracovaných výrobkoch):

Základnou použitou surovinou v konzervách sú ryby druhu Scomber japonicus a Scomber colias, ktoré majú vretenovitý a podlhovastý trup, špicatú tlamu a úzku chvostovú plutvu. Majú dve jasne oddelené chrbtové plutvy a hlavu a telo pokryté malými šupinami. Majú zelenkasto modrú farbu s úzkymi zvlnenými čiernymi čiarami a škvrnami a brucho a boky sú striebristo žltej farby s modrosivými škvrnami. Obyčajne merajú 20 až 30 cm.

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Na výrobu konzerv sa používajú nepriemyselné výrobné postupy, ktoré sú v Andalúzii tradične používané odpradávna. Makrela sa sťahuje z kože ručne bez použitia chemických výrobkov, čo zaručuje vysokokvalitný výrobok sivobielej farby, ktorý si zachováva všetky svoje vlastnosti.

Ryby sú naložené výhradne v slanej vode (s obsahom soli menej ako 1 %), v olivovom či slnečnicovom oleji.

3.6. Osobitné pravidlá pri krájaní, strúhaní, balení atď.:

—

3.7. Osobitné pravidlá pri označovaní:

Na etiketách každého podniku, ktorý uvádza na trh konzervy s makrelami s chráneným zemepisným označením „Caballa de Andalucía“, musí byť zreteľne uvedené označenie Indicación Geográfica Protegida (chránené zemepisné označenie), názov „Caballa de Andalucía“ a logo Európskej Únie. Na etiketách všetkých konzerv „Caballa de Andalucía“, chránených týmto označením, musí byť takisto uvedený symbol chráneného zemepisného označenia, ktorý je zobrazený nižšie a jeho použitie je povinné.

Všetky typy spotrebných balení, v ktorých sa makrela s chráneným označením uvádza na trh, musia mať číslovanú etiketu, ktorú vydala regulačná rada a ktorá sa na balenie umiestni priamo v podniku, a to spôsobom, ktorý znemožňuje jej opakované použitie

4. Stručné vymedzenie zemepisnej oblasti:

Konzervovaná makrela sa vyrába v obciach Almería, Adra, Carboneras, Garrucha a Roquetas de Mar v provincii Alemería, v obciach Algeciras, Barbate, Cádiz, Chiclana de la Frontera, Chipiona, Conil, La Línea, Puerto de Santa María, Rota, Sanlúcar de Barrameda a Tarifa v provincii Cádiz; Almúñecar a Motril v provincii Granada; v obciach Ayamonte, Cartaya, Huelva, Isla Cristina, Lepe, Palos de la Frontera a Punta Umbría v provincii Huelva a v obciach Estepona, Fuengirola, Malaga, Marbella a Vélez-Malaga v provincii Malaga.

5. Spojenie so zemepisnou oblasťou:

5.1. Špecifickosť zemepisnej oblasti:

Konzervovaná makrela sa vyrába špeciálnym spôsobom v konzervárňach, ktoré sa nachádzajú vo výrobnej zemepisnej oblasti v súlade s požiadavkami špecifikácie, najmä pokiaľ ide o spracovanie bez použitia priemyselných výrobných postupov zahŕňajúcich spôsoby a metódy používané v minulosti, čo umožňuje, aby sa zachovali prirodzené vlastnosti rýb.

Fáza ručného odstránenia kože rýb je veľmi dôležitý prvok výrobného procesu, ktorý vyžaduje zručných a školených pracovníkov. Táto zručnosť sa odovzdáva tradične z generácie na generáciu.

5.2. Špecifickosť výrobku:

Výroba konzerv „Caballa de Andalucía“ bez použitia priemyselných postupov umožňuje, aby si ryba zachovala všetky svoje prirodzené vlastnosti. Konzervované makrely sa tak odlišujú kompaktnou, jemnou a šťavnatou textúrou, príjemnou vôňou a chuťou, ktorá je veľmi typická pre ryby s tmavým mäsom.

Surovinou pre výrobu týchto konzerv sú makrely uvedených druhov, ktoré sa bežne vyskytujú pri pobreží označenej zemepisnej oblasti, hoci sa jedná o migrujúce druhy.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Migrujúce druhy sa lovia na juhu Španielska už tritisíc rokov, odkedy Feničania a Tarteziáni začali loviť tuniaky, tuniaky fregatové a makrely s použitím malých sietí, základných obvodových sietí a háčikov. Popri rybolove je potrebné spomenúť aj význam priemyslu spracúvajúceho tieto migrujúce druhy, ktorého pôvod sa datuje do 1. storočia nášho letopočtu. Všetky druhy tuniakov a makrel sa spracúvali v továrňach pozdĺž celého pobrežia Andalúzie. Známe ruiny Baelo Claudia de Bolonia v meste Tarifa, kde možno ešte v súčasnosti vidieť nádrže, sú len jedným z príkladov. V Andalúzii je konzervovanie rybolovných produktov vyrábaných z druhov lovených v týchto oblastiach súčasťou pradávnej tradície, ktorá prežila až do dnešných čias a zachováva tradičný spôsob výroby, ktorý práve na základe použitých surovín a výrobného postupu, ktorý poskytuje produktu jeho organoleptické vlastnosti, umožňuje vyrábať výrobky vysokej kvality. Tieto produkty majú preto vysokú kvalitu a z hľadiska potravinovej bezpečnosti sú nezávadné.

V nepriemyselnom odvetví konzervovania prevažujú malé a stredné rodinné podniky, ktoré riadia ich zakladatelia alebo ich potomkovia, vďaka čomu sa mohli zachovať tradičné spôsoby výroby. Dlhá tradícia tohto priemyslu v Andalúzii, kde sa odovzdávali skúsenosti spracovania tohto výrobku bez použitia priemyselných výrobných postupov z otcov na synov, zaručuje kvalifikovanú pracovnú silu.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

Úplné znenie špecifikácie produktu je dostupné na webovej adrese:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_modificado_Caballa.pdf

alebo

možno priamo vstúpiť na domovskú stránku Rady pre poľnohospodárstvo, rybolov a životné prostredie (http://www.juntadeandalucia.es/agriculturaypesca/portal), prostredníctvom nasledujúceho linku: „Industrias Agroalimentarias”/„Calidad y Promoción“/„Denominaciones de Calidad”/„Otros Productos”, špecifikácie sú uvedené pod hlavičkou označenia kvality.

(1) Ú. v. EÚ L 93, 31.3.2006, s. 12.